OBH 2897/1999.
Az állampolgári jogok országgyűlési biztosa általános helyettesének jelentése
Ügyintéző: Nagy Tiborné

A vizsgálat megindulása:
A panaszos azzal fordult az országgyűlési biztoshoz, hogy különböző birtokvédelmi ügyeiben a jegyző nem, vagy csak késve intézkedik. Az általa ezen ügyekben megkeresett más hatóságok (rendőrség, ÁNTSZ stb.) a jegyzőhöz utasítják és nem történik semmi.

A vizsgálat megállapításai:
A panaszos által megküldött és a körjegyzőségtől bekért iratmásolatokból megállapítható, hogy a panaszos és szomszédja hosszú idő óta rossz viszonyban vannak egymással. Panaszos birtokvédelmet kért, amelyet a jegyző legutóbb 443-5/1999. szám alatt 1999. október 7-én részben teljesített, részben elutasított.

A panaszos fellebbezésére a Komárom-Esztergom Megyei Közigazgatási Hivatal másodfokú határozatot hozott, amelyet ő nem fogadott el. Ezért a Komáromi Városi Bíróság előtt a határozatot megtámadta, a per jelenleg folyamatban van.

Az állampolgári jogok országgyűlési biztosáról szóló 1993. évi LIX. törvény  16. §-a szerint: "Az országgyűlési biztoshoz bárki fordulhat, ha megítélése szerint valamely hatóság [29. § (1) bek.], illetve közszolgáltatást végző szerv (a továbbiakban együtt: hatóság) eljárása, ennek során hozott határozata (intézkedése), illetőleg a hatóság intézkedésének elmulasztása következtében alkotmányos jogaival összefüggésben sérelem érte vagy ennek közvetlen veszélye áll fenn, feltéve, hogy a rendelkezésre álló közigazgatási jogorvoslati lehetőségeket már kimerítette, illetve jogorvoslati lehetőség nincs számára biztosítva."

A 29 §-a szerint: "E törvény alkalmazásában hatóság:
a) az államhatalmi, államigazgatási feladatot ellátó szerv;
b) az államigazgatási jogkörben eljáró egyéb szerv;
c) a fegyveres erők;
d) a rendőrség, a rendészeti szerv;
e) a nemzetbiztonsági szolgálatok;
f) az igazságügyi szerv - kivéve a bíróságot -;
g) a helyi önkormányzat;
h) a bíróságon kívüli jogvitát kötelező érvénnyel eldöntő szerv.

Ezért a bíróság előtt folyó ügy további vizsgálatára hatásköröm hiányát kellett megállapítanom, és az ügyet lezárnom.

Budapest, 2000. május 13.

Dr. Polt Péter